Priekšlikums PADOMES LĒMUMS, ar ko groza Lēmumu 2010/39/EK, ar ko Portugālei atļauj piemērot atkāpi no 168., 193. un 250. panta Direktīvā 2006/112/EK par kopējo pievienotās vērtības nodokļa sistēmu /* COM/2012/0661 finl - 2012/0314 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Priekšlikuma pamatojums un mērķi Saskaņā ar 2006. gada 28. novembra Direktīvas 2006/112/EK par kopējo pievienotās vērtības nodokļa sistēmu 395. panta 1. punktu Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, ar kuriem atkāpjas no direktīvas noteikumiem nolūkā vienkāršot PVN iekasēšanas procedūru vai nepieļaut dažu veidu nodokļu nemaksāšanu un izvairīšanos no nodokļu maksāšanas. Ar vēstuli, kas Komisijā reģistrēta 2012. gada 18. aprīlī, Portugāles Republika lūdza atļauju turpināt piemērot atkāpi no Direktīvas 2006/112/EK 168., 193. un 250. panta, lai varētu piemērot īpašu izvēles shēmu iznēsātājtirdzniecībai. Saskaņā ar Direktīvas 2006/112/EK 395. panta 2. punktu Komisija ar 2012. gada 1. jūnija vēstuli informēja pārējās dalībvalstis par Portugāles Republikas pieprasījumu. Komisija paziņoja Portugāles Republikai 2012. gada 6. jūnija vēstulē, ka tās rīcībā ir visa informācija, kas nepieciešama pieprasījuma izvērtēšanai. Vispārīgais konteksts Direktīvas 2006/112/EK 168. pantā ir noteikts, ka nodokļa maksātājam ir tiesības atskaitīt PVN, kas uzlikts par pirkumiem, kuri veikti saistībā ar viņa darījumiem, par ko uzliek nodokli. Direktīvas 2006/112/EK 193. pantā ir noteikts, ka PVN maksā ikviens nodokļa maksātājs, kas veic ar nodokli apliekamu preču piegādi vai pakalpojumu sniegšanu, izņemot gadījumus, kad tas ir jāmaksā citai personai 194.–199. un 202. pantā minētajos gadījumos. Direktīvas 2006/112/EK 250. panta 1. punktā ir noteikts, ka katrs nodokļa maksātājs iesniedz PVN deklarāciju, norādot visu informāciju, kas vajadzīga, lai aprēķinātu iekasējamā nodokļa summu un atskaitāmo summu, tostarp — ciktāl tas nepieciešams aprēķina bāzes noteikšanai — to darījumu kopējo vērtību, uz ko attiecas minētais nodoklis, un atskaitījumus, kā arī jebkuru no nodokļa atbrīvoto darījumu vērtību. Pasākums, ko ierosina Portugāles Republika, tomēr atšķiras no iepriekš minētajiem noteikumiem. Šī īpašā izvēles shēma attiecas uz uzņēmumiem, kuri darbojas iznēsātājtirdzniecības nozarē un atbilst īpašiem nosacījumiem, un kam kompetentās nodokļu iestādes ir atļāvušas piemērot šo shēmu. Attiecīgie uzņēmumi izmanto starpniekus tālākpārdevējus, pārdodot savus produktus tieši šiem tālākpārdevējiem, kuri savukārt tos pašus produktus pārdod tieši galapatērētājiem. Atkāpjoties no Direktīvas 2006/112/EK 193. panta, tiem uzņēmumiem, uz kuriem šī shēma attiecas, piekrīt atbildība par PVN, kas maksājams par viņu tālākpārdevēju preču piegādēm galapatērētājiem. Atkāpjoties no Direktīvas 2006/112/EK 168. panta, šiem uzņēmumiem tiek dotas tiesības atskaitīt PVN, kas viņu tālāktirgotājiem jāmaksā vai ko tie samaksājuši par atbilstošajām precēm, kas tiem ir piegādātas. Atkāpjoties no Direktīvas 2006/112/EK 250. panta, tālāktirgotāju pienākums iesniegt PVN deklarāciju, kas attiecas uz precēm, kuras apstiprinātie uzņēmumi ir tiem piegādājuši, un šo preču piegādi galapatērētājam, tiek nodots apstiprinātajam uzņēmumam. Īpašo shēmu var atļaut piemērot tikai uzņēmumiem, kuru kopējo apgrozījumu veido iznēsātājtirdzniecība, ko veic tālākpārdevēji savā vārdā un uz sava rēķina, ar nosacījumu, ka visas uzņēmuma pārdotās preces ir iekļautas iepriekš sastādītā galapatēriņa posmā piemērojamo cenu sarakstā un uzņēmumi pārdod savus produktus tieši tālākpārdevējiem, kuri savukārt tos pārdod tieši galapatērētājiem. Atkāpes pasākums Portugāles Republikai sākotnēji tika atļauts ar Padomes Lēmumu 2004/738/EK[1] uz laiku līdz 2009. gada 31. decembrim un no jauna tika piešķirts ar Padomes Lēmumu 2010/39/ES[2] līdz 2012. gada 31. decembrim. Pašreizējā pieprasījumā Portugāles Republika informēja Komisiju, ka iemesli, kuru dēļ Padome ir pieņēmusi Lēmumu 2010/39/ES, vēl arvien ir spēkā, un paskaidroja, ka īpašais pasākums tiek piemērots līdz šim brīdim un ir izrādījies ļoti noderīgs, jo tas vienkāršo PVN iekasēšanu un uztur efektīvāku PVN kontroli šajā nozarē. Parasti atkāpes piešķir uz noteiktu laiku, lai varētu izvērtēt, vai īpašais pasākums ir lietderīgs un efektīvs. Šajā sakarā, pamatojoties uz informāciju, ko sniegusi Portugāles Republika, Komisija izprot, ka īpašais pasākums nodrošina atvieglojumu gan nodokļu administrācijām, gan uzņēmumiem, gan nodokļu maksātājiem, jo tas galvenokārt attiecas uz ļoti maziem nodokļa maksātājiem bez attiecīgām struktūrām vai organizatoriskajām jaudām, kas vajadzīgas, lai izpildītu PVN tiesību aktos noteiktās prasības. Galapatēriņa stadijā maksājamā nodokļa summa tiek ietekmēta nenozīmīgā apmērā. Tāpēc atkāpes pasākuma piemērošanas pagarināšana ir pamatota. Taču pagarinājumam būtu jābūt ar noteiktu beigu termiņu, lai varētu novērtēt, vai joprojām pastāv situācija, kura kalpoja par pamatu atkāpēm. Tāpēc tiek ierosināts atkāpes piemērošanu pagarināt līdz 2015. gada beigām un pieprasīt Portugāles Republikai kopā ar pagarinājuma pieprasījumu līdz 2015. gada 1. aprīlim iesniegt ziņojumu, kurā ietilpst pārskats par to, kā piemērots īpašais pasākums, ja tā plānos iesniegt turpmāka pagarinājuma pieprasījumu pēc 2015. gada. Spēkā esošie noteikumi priekšlikuma jomā Nepiemēro. Atbilstība pārējiem ES politikas virzieniem un mērķiem Nepiemēro. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Apspriešanās ar ieinteresētajām personām Neattiecas. Ekspertu atzinumu pieprasīšana un izmantošana Neatkarīgu ekspertu atzinums nebija vajadzīgs. Ietekmes novērtējums Priekšlikuma mērķis ir vienkāršot nodokļa iekasēšanas procedūru, un tādējādi tam ir iespējama pozitīva ietekme uz uzņēmumiem un administrācijām. Portugāles Republika ir atzinusi šo risinājumu par piemērotu pasākumu. 3. PRIEKŠLIKUMA JURIDISKIE ASPEKTI Ierosināto pasākumu kopsavilkums Priekšlikuma mērķis ir ļaut Portugāles Republikai turpināt piemērot atkāpi no Direktīvas 2006/112/EK 168., 193. un 250. panta, lai varētu uzlikt zināmiem apstiprinātiem uzņēmumiem atbildību par PVN nomaksu par preču piegādēm galapatērētājiem, ko veic starpnieki tālākpārdevēji, piešķirot šiem apstiprinātajiem uzņēmumiem tiesības atskaitīt PVN, kas tālākpārdevējiem jāmaksā vai ko tie samaksājuši attiecībā uz šo preču iegādi, un nododot apstiprinātajiem uzņēmumiem tālākpārdevēju pienākumu iesniegt PVN deklarāciju, kas saistīta ar šo preču piegādēm no apstiprinātajiem uzņēmumiem tālākpārdevējiem un no tālākpārdevējiem galapatērētājiem. Atkāpes pasākuma piemērošana un nepieciešamība Portugāles Republikai ir jāpārbauda un par to jāziņo ik reizes, kad tā iesniedz pagarinājuma lūgumu. Lēmuma darbības termiņš beigsies tajā minētajā dienā. Juridiskais pamats Padomes 2006. gada 28. novembra Direktīvas 2006/112/EK par kopējo pievienotās vērtības nodokļu sistēmu 395. panta 1. punkts. Subsidiaritātes princips Priekšlikums ir Savienības ekskluzīvā kompetencē. Tāpēc subsidiaritātes principu nepiemēro. Proporcionalitātes princips Priekšlikums atbilst proporcionalitātes principam turpmāk izklāstīto iemeslu dēļ. Šis lēmums attiecas uz atļauju, kas piešķirta dalībvalstij pēc tās lūguma, un nerada nekādus pienākumus. Tā kā atkāpes piemērošanas joma ir šaura, īpašais pasākums ir proporcionāls izvirzītajam mērķim. Juridisko instrumentu izvēle Ierosinātie juridiskie instrumenti: Padomes lēmums. Citi instrumenti nebūtu piemēroti šādu iemeslu dēļ. Saskaņā ar Padomes Direktīvas 2006/112/EK 395. pantu atkāpe no kopējiem noteikumiem ir pieļaujama vienīgi ar Padomes atļauju, ko pēc Komisijas priekšlikuma tā pieņem ar vienprātīgu lēmumu. Padomes lēmums ir vienīgais piemērotais instruments, jo to var adresēt atsevišķai dalībvalstij. 4. IETEKME UZ BUDŽETU Priekšlikumam nebūs negatīvas ietekmes uz Savienības pašu resursiem, ko veido PVN. 5. IZVĒLES ELEMENTI Priekšlikumā ir iekļauta pārskatīšanas klauzula un turpināmības klauzula. 2012/0314 (NLE) Priekšlikums PADOMES LĒMUMS, ar ko groza Lēmumu 2010/39/EK, ar ko Portugālei atļauj piemērot atkāpi no 168., 193. un 250. panta Direktīvā 2006/112/EK par kopējo pievienotās vērtības nodokļa sistēmu EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu[3] un jo īpaši tās 395. panta 1. punktu, ņemot vērā Eiropas Komisijas priekšlikumu, tā kā: (1) Ar vēstuli, kas Komisijā reģistrēta 2012. gada 18. aprīlī, Portugāle lūdza atļauju turpināt piemērot īpašu pasākumu, kas iepriekš bija piešķirts ar Padomes Lēmumu 2010/39/ES[4], ar ko atkāpjas no Direktīvas 2006/112/EK noteikumiem par atskaitīšanas tiesībām, personu, kurai ir jāmaksā nodoklis, un pienākumu iesniegt PVN deklarāciju. (2) Saskaņā ar Direktīvas 2006/112/EK 395. panta 2. punkta otro daļu Komisija 2012. gada 1. jūnija vēstulē informēja pārējās dalībvalstis par Portugāles lūgumu. Komisija 2012. gada 6. jūnija vēstulē paziņoja Portugālei, ka tās rīcībā ir visa informācija, kas vajadzīga, lai izvērtētu pieprasījumu. (3) Atkāpes pasākums, ko ierosina Portugāle, ir novirze no Direktīvas 2006/112/EK, jo tas ļauj piemērot īpašu izvēles shēmu attiecībā uz konkrētiem uzņēmumiem, kas darbojas iznēsātājtirdzniecībā un atbilst īpašiem nosacījumiem, ja tie saņēmuši atļauju no kompetentajām nodokļu iestādēm. Šie uzņēmumi piemēro īpašu uzņēmējdarbības modeli, pārdodot savus produktus tieši starpniekiem tālākpārdevējiem, kuri savukārt šos produktus pārdod tieši galapatērētājiem. (4) Īpašais pasākums ir atkāpe no Direktīvas 2006/112/EK 168. panta, kas nosaka nodokļu maksātāja tiesības atskaitīt PVN, kas uzlikts par viņam piegādātām precēm un pakalpojumiem, saistībā ar darījumiem, kuri jau aplikti ar nodokli, piešķirot šiem uzņēmumiem tiesības atskaitīt PVN, kas tālākpārdevējiem jāmaksā vai ko tie maksā par attiecīgajām precēm, kas tiem ir piegādātas. (5) Īpašais pasākums ir atkāpe no Direktīvas 2006/112/EK 193. panta, kas nosaka pienākumu maksāt PVN, un tā nosaka tos uzņēmumus, uz kuriem shēma attiecas, par personām, kas atbild par PVN, kuru piemēro viņu tālākpārdevēju preču piegādēm galapatērētājiem. (6) Īpašais pasākums ir atkāpe no Direktīvas 2006/112/EK 250. panta, kas nosaka pienākumu iesniegt PVN deklarāciju, un tā nodod tālākpārdevēju pienākumu iesniegt PVN deklarāciju, kas attiecas uz precēm, kuras šie uzņēmumi ir tiem piegādājuši, un šo preču piegādi galapatērētājiem. (7) Īpašo pasākumu var piemērot tikai uzņēmumiem, kuru kopējo apgrozījumu veido iznēsātājtirdzniecība, ko veic tālākpārdevēji savā vārdā un uz sava rēķina, ar nosacījumu, ka visas uzņēmuma pārdotās preces ir iekļautas iepriekš sastādītā galapatēriņa posmā piemērojamo cenu sarakstā un uzņēmumi pārdod savus produktus tieši tālākpārdevējiem, kuri savukārt tos pārdod tieši galapatērētājiem. (8) Šī īpašā shēma rezultātā ļauj nodrošināt, ka PVN, kas mazumtirdzniecības posmā iekasēts par pārdotajām precēm, kuras piegādājis attiecīgo atļauju saņēmušais uzņēmums, tiešām ir pārskaitīts valsts kasei, un tādējādi novērst nodokļu nemaksāšanu. Tā arī atvieglo nodokļu administrāciju, vienkāršojot PVN iekasēšanas kārtību un samazinot tālākpārdevēju pienākumus attiecībā uz PVN. (9) Saskaņā ar Portugāles sniegto informāciju juridiskā un faktiskā situācija, kas bija pamatā attiecīgā pasākuma piemērošanai patlaban, nav mainījusies un joprojām pastāv. Tāpēc būtu jāatļauj Portugālei turpināt piemērot šo īpašo pasākumu papildu laikposmā, kas ir ierobežots līdz 2015. gada 31. decembrim, lai dotu iespēju pārskatīt atkāpes pasākuma nepieciešamību un efektivitāti. (10) Ja Portugāle uzskata par vajadzīgu turpmāku pagarinājumu pēc 2015. gada, ziņojums par pasākuma piemērošanu jāiesniedz Komisijai kopā ar pagarinājuma pieprasījumu ne vēlāk kā līdz 2015. gada 31. martam, lai Komisija varētu atlicināt pietiekamu laiku pieprasījuma izskatīšanai un, ja Komisija nāks klajā ar priekšlikumu, lai Padome to varētu pieņemt. (11) Atkāpei būs tikai nenozīmīga ietekme uz galapatēriņa posmā iekasēto kopējo nodokļa apjomu un nebūs negatīvas ietekmes uz Savienības pašu resursiem, ko veido iekasētais pievienotās vērtības nodoklis. (12) Tādēļ attiecīgi būtu jāgroza Lēmums 2010/39/ES, IR PIEŅĒMUSI ŠO LĒMUMU. 1. pants Lēmuma 2010/39/ES 4. pantu aizstāj ar šādu: "4. pants 1. Šis lēmums zaudē spēku 2015. gada 31. decembrī. 2. Ja tiek pieprasīts šajā lēmumā paredzētā īpašā pasākuma pagarinājums, pieprasījumu iesniedz Komisijai ne vēlāk kā 2015. gada 31. martā. Pieprasījumam pievieno ziņojumu par to, kā tiek piemērots īpašais pasākums." 2. pants Šo lēmumu piemēro no 2013. gada 1. janvāra. 3. pants Šis lēmums ir adresēts Portugāles Republikai. Briselē, Padomes vārdā — priekšsēdētājs [1] OV L 325, 28.10.2004., 62. lpp. [2] OV L 19, 23.1.2010., 5. lpp. [3] OV 347, 11.12.2006., 1. lpp. [4] OV L 19, 23.1.2010., 5. lpp.